b"\n_START_ARTICLE_\nSeisyllwg\n_START_SECTION_\nOr\xc3\xadgens i evoluci\xc3\xb3\n_START_PARAGRAPH_\nNo est\xc3\xa0 clar en quin moment Seisyllwg va sorgir com a unitat diferenciada. Es d\xc3\xb3na per fet que el seu nom ve de Seisyll ap Clydog, rei de Ceredigion a finals del segle VII o comen\xc3\xa7aments del segle VIII, al qual tamb\xc3\xa9 se'l suposa el fundador. Seisyll apareix esmentat en les genealogies de la col\xc2\xb7lecci\xc3\xb3 Harley de reis gal\xc2\xb7lesos, en la secci\xc3\xb3 de Ceredigion, per\xc3\xb2 no hi ha cap altra font documental antiga en qu\xc3\xa8 s'atribueixi a Seisyll la fundaci\xc3\xb3 del reialme. Per altra banda, la paraula Ceredigion va continuar fent-se servir al llarg del segle IX. El terme Seisyllwg surt en algunes fonts antigues posteriors, com en el Llibre de Llandaff, en les Tr\xc3\xadades gal\xc2\xb7leses i en les lleis medievals de Gal\xc2\xb7les. En aquestes darreres es descriu Seisyllwg com a una de les tres principals subdivisions administratives del sud de Gal\xc2\xb7les, les altres dues eren: Morgannwg i Reinwg (l'antic regne de Dyfed). Per\xc3\xb2 la primera descripci\xc3\xb3 clara d'aquest territori est\xc3\xa0 en La primera branca del Mabinogi, text en qu\xc3\xa8 es diu que Seisyllwg inclou els quatre cantrefs de Ceredigion m\xc3\xa9s els tres de Ystrad Tywi, una definici\xc3\xb3 que concorda amb el que se'n diu a les lleis.\n_START_SECTION_\nUni\xc3\xb3 amb Dyfed\n_START_PARAGRAPH_\nL'any 872, Gwgon, el darrer rei de Ceredigion, va morir sense descendents. La seva germana, Angharad, estava casada amb Rhodri el Gran de Gwynedd, que va ser el senescal de Gwgon.  Rhodri va instal\xc2\xb7lar el seu fill, Cadell, com a rei de Ceredigion, per\xc3\xb2 potser pel fet de donar pas a una nova dinastia, li van dir rei de Seisyllwg. Cadell va governar aquest territori com a vassall del seu pare i m\xc3\xa9s tard, quan el seu germ\xc3\xa0 Anarawd va succeir el pare, tamb\xc3\xa9 el va servir com a vassall._NEWLINE_Quan Cadell va morir el 911, Seisyllwg es va dividir en els seus dos fills: Howel (despr\xc3\xa9s conegut com a Hywel Dda o Howel el Bo) i Clydog. Hywel probablement ja governava el regne ve\xc3\xad de Dyfed, ja que no es coneixen successors de Llywarch ap Hyfaidd, rei de Dyfed que va morir l'any 904, i se sap que Hywel estava casat amb la filla de Llywarch, anomenada Elen. Quan el seu germ\xc3\xa0 Clydog va morir el 920, Hywel va prendre el control d'aquell territori, de manera que va tenir sota el seu govern tot Seissylwg. Per\xc3\xb2 Hwyel va continuar expandint el territori i, amb la uni\xc3\xb3 amb Deheubarth, va esdevenir governant de gaireb\xc3\xa9 tot el sud de Gal\xc2\xb7les."